અહીંનું ઝાડી-ઝાંખરાંવાળું જંગલ સિંહોને માફક આવી ગયું છે, જેથી સિંહોની સંખ્યામાં પણ વધારો થયો છે અને ગીરના સિંહ એશિયાટિક લાયન તરીકે વિશ્વમાં ખ્યાતિ પામ્યા છે. વાઈલ્ડ લાઈફ સાથે જોડાયેલા તજજ્ઞોના કહેવા મુજબ હજારો વર્ષ પહેલાં ઈજિપ્ત અને ઈરાનથી સિંહોને ભારતમાં લાવીને કેટલાક પ્રદેશોમાં વસાવાયા હતા, પરંતુ એકમાત્ર ગીરમાં જ સિંહો સલામત રહી શક્યા અને તેનું સંવર્ધન પણ થયું છે. સૌરાષ્ટ્રમાં ગીર ઉપરાંત હિંગોળગઢથી પાલિતાણા સુધીની પટ્ટી અને જામજોધપુર પાસેનો ડુંગર એરિયા એ સંપૂર્ણ લાયન વિસ્તાર છે. ભવિષ્યમાં સિંહોના સ્થળાંતરની વાત છેડાય તો સૌરાષ્ટ્રના જ આવા અન્ય વિસ્તારોમાં તેને સમાવી શકાય.